ΓΡΑΠΤΗ ΕΡΩΤΗΣΗ E-1322/98

υποβολή: Angela Sierra González (GUE/NGL) προς την Επιτροπή

(29 Απριλίου 1998)

Θέμα: Πολεοδόμηση του Barranco de Veneguera (Gran Canaria)

Προσφάτως, η κυβέρνηση των Καναρίων Νήσων ενέκρινε νόμο περιφερειακής ισχύος σύμφωνα με τον οποίο επιτρέπεται η πολεοδόμηση του Barranco de Veneguera (Gran Canaria - Κανάρια Νησιά) σε αντίθεση με λαϊκή πρωτοβουλία νομοθετικού χαρακτήρα υπέρ της οποίας είχαν συλλεγεί περίπου 50.000 υπογραφές με στόχο να καταταγεί ο εν λόγω χώρος ως φυσική προστατευόμενηπεριοχή στο Νόμο για τους φυσικούς οικοτόπους των Κανάριων Νήσων.

Το αίτημα να συμπεριληφθεί το Barranco de Veneguera στον Φυσικό Δρυμό του Nublo υπαγορεύθηκε από τη σημαντική ζωολογική και βοτανολογική αξία της περιοχής. Η Veneguera θεωρείται από τους επιστήμονες ως η πλέον ουσιώδης προστατευόμενη φυσική περιοχή για το είδος κάκτου tabaiba στην Gran Canaria.Σ' αυτή έχουν επισημανθεί 12 ενδημικά είδη του κάκτου και 34 στο αρχιπέλαγος των Καναρίων. Νησιών.Με άλλα λόγια η περιοχή έχει μεγάλη σημασία ως "οικότοπος θάμνων θερμομεσογειακού και ημιστεπώδους χαρακτήρα" που προστατεύεται από την οδηγία 92/43/ΕΟΚ(1) για τη διατήρηση των φυσικών οικοτόπων καθώς και της άγριας πανίδας και χλωρίδας.

Κατά συνέπεια, σύμφωνα με όλες τις ενδείξεις, ο χώρος αυτός πρέπει να συμπεριληφθεί στο Δίκτυο φυσικών προστατευόμενων περιοχών των Κανάριων Νησιών και στο Δίκτυο Natura 2000.

Γνωρίζει η Επιτροπή τα περιγραφόμενα γεγονότα;

Λαμβάνοντας υπόψη ότι η κυβέρνηση των Κανάριων Νησιών δεν έχει προτείνει να καταταγεί η εν λόγω περιοχή ως προστατευόμενη στο Δίκτυο Natura 2000, δεν φρονεί η Επιτροπή ότι η εν λόγω περιοχή θα πρέπει να συμπεριληφθεί στο προαναφερθέν Δίκτυο λόγω της σημασίας της ως αντιπροσωπευτικού οικοτόπου που προστατεύεται από την κοινοτική οδηγία;

Δεν φρονεί η Επιτροπή ότι θα πρέπει να συνταχθεί, όσον αφορά το σχέδιο πολεοδόμησης του Barranco de Veneguera, έκθεση περιβαλλοντικών επιπτώσεων σύμφωνα με την οδηγία 85/337/ΕΟΚ(2);

Απάντηση της κ.Bjerregaard εξ ονόματος της Επιτροπής

(2 Ιουνίου 1998)

Η Επιτροπή δεν έχει υπόψη της τα συγκεκριμένα στοιχεία.

Η τοποθεσία Roque del Nublo έχει ήδη προταθεί από την Ισπανία για να περιληφθεί στο δίκτυο Natura 2000. Εντούτοις, κατά το δεύτερο σεμινάριο για τη βιογεωγραφική περιοχή των Νήσων των Μακάρων, η Ισπανία ανέλαβε την υποχρέωση να επανεξετάσει τα όρια της τοποθεσίας. Η Επιτροπή αναμένει τη συμπληρωματική πρόταση της Ισπανίας για τις τοποθεσίες που θα πρέπει να συμπεριληφθούν στο δίκτυο για τη βιογεωγραφική περιοχή των Νήσων των Μακάρων.

Τα έργα χωροταξικής διαμόρφωσης στα αστικά κέντρα συμπεριλαμβάνονται στο παράρτημα ΙΙ της οδηγίας 85/337/ΕΟΚ, σχετικά με την αξιολόγηση των επιπτώσεων ορισμένων δημοσίων και ιδιωτικών έργων στο περιβάλλον. Σύμφωνα με το άρθρο 4, παράγραφος 2 της οδηγίας, τα έργα που συμπεριλαμβάνονται στο παράρτημα ΙΙ υποβάλλονται υποχρεωτικά σε αξιολόγηση των επιπτώσεων τους όταν τα κράτη μέλη θεωρούν ότι τα χαρακτηριστικά τους το απαιτούν. Εναπόκειται κατά συνέπεια στις ισπανικές αρχές να καθορίσουν συναρτήσει των διαστάσεων, του χαρακτήρα και της θέσης του έργου κατά πόσο θα πρέπει να υποβληθεί στη διαδικασία αξιολόγησης περιβαλλοντικών επιπτώσεων.

(1) ΕΕ L 206, 22.7.1992, σελ. 7.

(2) ΕΕ L 175, 5.7.1985, σελ. 40.